Sanger se mylpaal: ‘Vandag een jaar nugter’Gavin en Bianca Edwards (Foto: Facebook) Die The Voice-sanger, Gavin Edwards, het in ŉ Facebook-plasing ŉ groot mylpaal met aanhangers gedeel. Dié sanger, wat in afrigter Bobby van Jaarsveld se span was en tot die toptwee gevorder het, was Maandag een jaar nugter. Edwards het sy vrou, Bianca, se huldeblyk aan hom op sy Facebook-blad gedeel. Die egpaar het vroeër in Mei aangekondig hulle verwag hul eersteling. “Vandag is jy een jaar nugter en dis die bewys van wat dit beteken om dapper te wees. Vandag een jaar gelede het jy ŉ keuse gemaak om jou lewe weer in jou eie hande te neem en ophou verskonings te maak vir alles. Jy het besluit om die man te word wat jy nog altyd wou wees,” het sy geskryf. Haar boodskap het behoorlik aan die hartsnare van aanhangers gepluk. “Ek wens vandag die braafste persoon wat ek ken, geluk. Dit gaan oor baie meer as om net sonder alkohol te wees – dit gaan daaroor om jou volle potensiaal te bereik; dit gaan oor jou lewe en om die persoon te wees wat jy moet wees. “Dankie, Here, dat U hierdie saadjie in sy hart geplant het en dat hy die krag gekry het om dit deur te voer.” Gavin het ook op sy Facebook-blad geskryf dat sy vrou volgende week ook een jaar sonder alkohol is, omdat sy saam met hom die pad gestap het. “Hier is op die tweede jaar! Moet nooit bang wees om te skryf oor iets of iemand vir wie jy lief is nie. Sê dit vir die wêreld. Ek leer elke dag om minder bang te wees om te sê wat in my hart aangaan,” het die sanger geskryf. Die sanger is op 27 Augustus en 3 September by die Gospel Skouspel te sien. Kaartjies is beskikbaar by iTickets. Hy is ook by Innieskuur te sien op 5 September. Besoek ook sy Facebook-blad en webwerf vir meer inligting oor optredes.